Íslandsmót yngri spilara í bridds fór fram í Reykjavík um liðna helgi . Á mótinu hafa þátttökurétt spilarar sem fæddir eru 1. janúar 1983 og síðar . Borgfirðingar áttu fimm þátttakendur á mótinu og náðu Davíð Sigurðsson og Sigríður Arnardóttir frá Miðgarði í Stafholtstungum bestum árangri , hrepptu silfur bæði í sveitakeppni og tvímenningi . Fyrri daginn spiluðu þau í sveitakeppninni ásamt þeim Gabríel Gíslasyni og Óttari Inga Oddssyni úr Reykjavík og náði sveitin öðru sæti . Síðari daginn var spilaður tvímenningur og sigruðu þeir Gabríel og Óttar Ingi , en Davíð og Sigríður , sem töpuðu fyrir þeim í innbyrðis viðureign , náðu öðru sætinu . Sú umferð var undir blálok mótsins en fram að því hafði borgfirska parið leitt keppnina .